Diari Oficial de la Generalitat Valenciana


Sumari del DOGV 9564, del 29-03-2023 (2023/3271)

RESOLUCIÓ de 9 de març de 2023, de la Presidència de la Generalitat, per la qual es convoquen subvencions destinades a donar suport a la realització d'activitats lligades a la captació de noves persones residents en els municipis beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9564

Data del DOGV
:   29-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3271


Data del document
:   09-03-2023

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 9 de març de 2023, de la Presidència de la Generalitat, per la qual es convoquen subvencions destinades a donar suport a la realització d'activitats lligades a la captació de noves persones residents en els municipis beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana. [2023/3271]  
Mitjançant el Decret 16/2022, de 18 de maig, del president de la Generalitat, es van aprovar les bases reguladores de les subvencions destinades a donar suport a la realització d'activitats lligades a la captació de noves persones residents, en els municipis beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana (d'ara en avant, Decret 16/2022).  
La base reguladora sisena del citat Decret 16/2022 estableix que el procediment per a la concessió de les subvencions es tramitarà en règim de concurrència competitiva, d'acord amb el que es disposa en l'article 22.1 de la Llei 38/2003, de 17 de novembre, general de subvencions (d'ara en avant, LGS), i en l'article 164 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, Llei 1/2015).  
Així mateix, la citada base sisena determina que la convocatòria s'efectuarà mitjançant una resolució de la persona titular de la secretaria autonòmica competent en matèria de despoblament i s'haurà de publicar en la Base de Dades Nacional de Subvencions i en el Diari Oficial de la Generalitat Valenciana, de conformitat amb el que s'estableix en els articles 18, 20 i 23 de la Llei 38/2003, de 17 de novembre, general de subvencions.  
La Llei 9/2022, de 30 de desembre, de pressupostos de la Generalitat per a l'exercici 2023, recull en la secció 05, servei 05, centre gestor 03, programa pressupostari 125.20, Agenda Valenciana Antidespoblament, la línia S8867000 «Foment d'activitats de captació de nous residents», del capítol IV.  
Per això, vista la proposta de la Direcció General de l'Agenda Valenciana Antidespoblament de 13 de gener de 2023, de conformitat amb el que es disposa en els articles 160.4.b) i 166 de la Llei 1/2015, i en la base reguladora sisena del Decret 16/2022, resolc:  
  
Primer. Objecte  
L'objecte de la present resolució és la convocatòria, per a l'exercici 2023, de les subvencions regulades en el Decret 16/2022, de 18 de maig, del president de la Generalitat, pel qual s'aproven les bases reguladores de les subvencions destinades a donar suport a la realització d'activitats lligades a la captació de noves persones residents, en els municipis beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana.  
  
Segon. Condicions de concessió de les ajudes  
1. La concessió de les subvencions recollides en esta resolució es tramitarà pel procediment de concurrència competitiva, d'acord amb el que s'estableix en l'article 164 de la Llei 1/2015.  
2. Les entitats beneficiàries d'aquestes subvencions estaran subjectes a les obligacions derivades del contingut de les bases reguladores de les presents subvencions, de la resolució de concessió de les subvencions i, en general, de les normes vigents que els siguen aplicable. En tot cas, són obligacions de les entitats beneficiàries les establides en l'article 14 de l'LGS.  
  
Tercer. Línia de subvenció i import global màxim  
Estes subvencions es finançaran amb càrrec al pressupost de la Generalitat per a l'exercici 2023, secció 05, servei 05, centre gestor 03, programa pressupostari 125.20, Agenda Valenciana Antidespoblament, línia S8867000 «Foment d'activitats de captació de nous residents», en el capítol IV, amb una dotació de dos-cents quaranta-nou mil nou-cents noranta-nou euros amb un noranta i un cèntims (249.999,91 €).  
  
Quart. Actuacions subvencionables  
D'acord amb el que es disposa en la base reguladora tercera del Decret 16/2022, de 18 de maig, del president de la Generalitat, les ajudes estaran dirigides a finançar les despeses corrents en què incórreguen les entitats beneficiàries, per raó de les activitats de foment i de difusió del municipi, a fi de captar noves persones residents.  
  
  
Seran activitats subvencionables, entre altres:  
a) La realització de campanyes de difusió o intercanvi d'experiències, entenent-se per tals, aquelles l'objecte de les quals siga donar a conéixer o divulgar, mitjançant campanyes d'informació i difusió, per qualsevol mitjà, incloses les noves tecnologies de la informació i l'edició de publicacions, les bondats, els serveis i els beneficis que pot reportar per a les noves persones residents el fet de convertir-se en veïnes del municipi.  
b) La creació de la figura d'Agent Local d'Acolliment, que realitzarà les funcions socials d'acolliment de noves persones residents i de disseny d'estratègies de convivència intercultural.  
c) La realització de murals de benvinguda a l'entrada dels municipis.  
d) La realització d'activitats que fomenten la participació ciutadana en un procés de creació i recuperació de l'espai públic del municipi.  
  
  
Cinqué. Quantia màxima de la subvenció per entitat beneficiària  
En compliment del que es disposa en la base reguladora tercera, apartat 4, del Decret 16/2022, la quantia màxima de la subvenció, corresponent a l'exercici 2023, per a cada entitat que resulte beneficiària, no podrà ser superior a set mil euros (7.000 €).  
L'import de les subvencions en cap cas podrà ser de tal quantia que, aïlladament o en concurrència amb subvencions atorgades per altres ens públics o privats per a la mateixa finalitat, supere el cost real de l'activitat objecte de subvenció. En cap cas, el cost de les despeses subvencionables podrà ser superior al valor de mercat de l'activitat subvencionable.  
  
Sisé. Entitats beneficiàries  
1. Podran ser beneficiaris de les subvencions objecte d'aquesta convocatòria, d'acord amb la base reguladora segona del Decret 16/2022, els municipis de la Comunitat Valenciana, que, complint els requisits establits en el Decret 182/2018, de 10 d'octubre, del Consell, pel qual es regula la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana, siguen perceptors d'aquest fons en 2022.  
  
2. No podran obtindre la condició de beneficiàries de les subvencions regulades en este decret les entitats en què concórrega alguna de les circumstàncies establides en l'article 13.2 de l'LGS, i en els articles 18 i concordants del Reial decret 887/2006, de 21 de juliol, pel qual s'aprova el Reglament de la llei general de subvencions (d'ara en avant, RLGS).  
3. Les entitats beneficiàries d'aquestes subvencions hauran de complir les obligacions establides en la base reguladora quarta del Decret 16/2022, i en esta convocatòria.  
  
Seté. Compatibilitat de les ajudes  
D'acord amb el que es disposa en la base reguladora cinquena del Decret 16/2022, estes subvencions són compatibles amb qualsevol altra que, per a la mateixa finalitat, siga atorgada per qualsevol administració o entitat pública o privada.  
  
Huité. Termini i presentació de les sol·licituds  
1. Les sol·licituds per a l'obtenció d'aquestes subvencions es presentaran de manera telemàtica a través de la seu electrònica de la Generalitat (https://sede.gva.es), accedint al procediment corresponent a esta convocatòria. Per a poder tramitar telemàticament la sol·licitud, caldrà disposar d'algun dels sistemes de signatura electrònica admesos en la seu electrònica de la Generalitat.  
  
2. El termini per a la presentació de sol·licituds serà d'un mes, a comptar des de l'endemà de la publicació de la present convocatòria en el Diari Oficial de la Generalitat Valenciana.  
3. La sol·licitud haurà d'expressar el consentiment o l'oposició perquè l'òrgan instructor puga comprovar o recaptar d'altres òrgans, administratius o proveïdors d'informació, per mitjans electrònics, la informació sobre el compliment de les obligacions tributàries i amb la Seguretat Social, segons el que es disposa en l'article 22.4 de l'RLGS, o sobre altres circumstàncies de les entitats sol·licitants o de les sol·licituds que, d'acord amb la convocatòria i amb la normativa aplicable, siguen pertinents per a la instrucció del procediment. En cas d'oposició, l'entitat sol·licitant haurà d'aportar els corresponents certificats.  
  
4. La presentació de la sol·licitud portarà implícita l'acceptació de les bases reguladores, inclòs el que es disposa en esta convocatòria.  
  
Nové. Documentació i informació que s'han d'aportar per cada sol·licitud  
1. Cada entitat sol·licitant presentarà, de conformitat amb la base reguladora setena del Decret 16/2022, una única sol·licitud, a la qual caldrà acompanyar, a més de la documentació requerida en la citada base setena, la següent:  
a) Un document, degudament signat per la persona titular de l'Alcaldia, en el qual es comprometa a la realització de les actuacions previstes en la base reguladora tercera del Decret 16/2022, dins de l'exercici 2023 i, com a màxim, en la data establida en l'apartat dotze d'aquesta resolució com a límit per a justificar la subvenció.  
b) Un projecte o memòria tècnica valorada, amb detall de les actuacions subvencionables, acompanyades del seu corresponent pressupost o factura proforma.  
c) Un certificat acreditatiu d'haver presentat el compte general davant la Sindicatura de Comptes, així com d'haver remés, si és el cas, el corresponent pla economicofinancer en els termes previstos en la Llei orgànica 2/2012, de 27 d'abril, d'estabilitat pressupostària i sostenibilitat financera.  
d) En el cas que el compte bancari de l'entitat beneficiària no estiga donat d'alta en la Generalitat, o s'hagen de modificar les seues dades, caldrà realitzar el tràmit previst en l'article 5 de l'Ordre 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat (DOGV 9324, 25.04.2022), a través de l'accés a l'enllaç següent:  
https://www.gva.es/va/inicio/procedimientos'id\_proc=22245  
  
Deu. Òrgans competents per a la instrucció i resolució del procediment  
1. L'òrgan encarregat de l'ordenació i instrucció del procediment serà la direcció general competent en matèria de despoblament, que, d'ofici, acordarà totes les actuacions necessàries per a la determinació, el coneixement i la comprovació de les dades en virtut dels quals ha de pronunciar-se la resolució.  
2. D'acord amb l'estipulat en la base reguladora desena del Decret 16/2022, la persona titular de la direcció general competent en matèria de despoblament té delegada la facultat de dictar la resolució de concessió de les subvencions, i de desestimació de sol·licituds, amb la indicació de les seues corresponents causes, a la vista de la proposta motivada de resolució formulada per la comissió de valoració.  
  
  
Onze. Procediment i resolució  
1. D'acord amb la base reguladora novena del Decret 16/2022, es constituirà una comissió per a l'examen i valoració de les sol·licituds de subvenció.  
2. Finalitzat el termini de presentació de sol·licituds, la comissió de valoració examinarà les sol·licituds presentades, les avaluarà d'acord amb els criteris de valoració previstos en la base reguladora huitena del Decret 16/2022, estendrà acta, i elevarà, a l'òrgan competent per a resoldre, una proposta motivada de resolució, que inclourà les sol·licituds que es proposa desestimar, amb les seues respectives causes de desestimació, i la proposta de concessió de subvencions.  
3. El termini màxim per a tramitar, resoldre i notificar les resolucions de concessió serà de tres mesos a comptar des de la data de publicació de la present convocatòria.  
La resolució tindrà els efectes i el contingut previstos en l'article 25 de l'LGS i es publicarà en la Base de Dades Nacional de Subvencions i en el Diari Oficial de la Generalitat Valenciana. Esta publicació produirà els efectes de notificació a les entitats interessades, d'acord amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
4. Les resolucions de l'òrgan concedent esgoten la via administrativa, podent-se interposar contra elles un recurs contenciós administratiu en el termini de dos mesos, a comptar des de l'endemà de la seua publicació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant el mateix òrgan que les haja dictades, en el termini d'un mes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; tot això sense que es puguen simultaniejar tots dos recursos, i sense perjudici que es puga presentar qualsevol altre recurs que s'estime pertinent.  
  
Dotze. Justificació i pagament de les ajudes  
1. La justificació de la subvenció estarà dirigida a la direcció general amb competències en matèria de despoblament, i es presentarà, com a màxim, el 15 de desembre de 2023.  
2. A este efecte, es presentaran els documents justificatius previstos en la base reguladora dotzena del Decret 16/2022.  
Tota esta documentació s'entregarà certificada per la secretaria municipal i amb el vistiplau de l'alcaldia.  
L'import a justificar serà el relatiu al cost de l'activitat realitzada, i, com a mínim, el 100 per 100 de la quantitat concedida com a subvenció. Si la quantitat justificada fora menor a la concedida, es procedirà a reduir la quantitat concedida de forma directament proporcional, conforme al procediment establit en la base reguladora onzena del Decret 16/2022.  
3. El pagament de les subvencions concedides a les entitats beneficiàries es realitzarà de conformitat amb el que s'estableix per la Llei de pressupostos de la Generalitat corresponent a l'exercici 2023, en relació amb el que es preveu en l'article 171.1 de la Llei 1/2015, amb la rendició prèvia del compte justificatiu simplificat a què es refereix l'article 75 del RLGS i la base reguladora dotzena del Decret 16/2022.  
4. Les transferències de les subvencions concedides es realitzaran en un únic pagament, una vegada comprovats i aprovats els justificants presentats.  
5. La no presentació de la justificació de la despesa en el termini fixat donarà lloc a la pèrdua de la subvenció.  
Contra la present resolució, que posa fi a la via administrativa, podran les persones interessades interposar potestativament un recurs de reposició davant el mateix òrgan que l'ha dictada, en el termini d'un mes, a comptar des de l'endemà de la publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 9 de març de 2023.- La secretària autonòmica de Cohesió Territorial i Polítiques Contra el Despoblament (p. d. base reguladora sisena Decret 16/2022, de 18 de maig, del president de la Generalitat; DOGV núm. 9347, de 25.05.2022): Elena Cebrián Calvo.